Video: Chaos toe man kind probeer gryp | Maroela Media
'n Man is in hegtenis geneem nadat hy Donderdagmiddag omstreeks 17:00 oënskynlik 'n jong kind by 'n winkelsentrum in Florida aan die Gautengse Wes-Rand probeer gryp het.
Beeldmateriaal van die voorval by die Bella Napoli-restaurant in die Goldman Crossing-sentrum het reeds soos 'n veldbrand versprei en mense is gemaan om ekstra waaksaam te wees.
In die video kan gesien word hoe twee vroue en 'n dogtertjie – glo 'n ma, haar kind en 'n vriendin – by 'n tafel in die restaurant sit. 'n Man storm dan nader, spring oor 'n lae reling en kry die kind om die nek beet.
Stuart Maclagan, eienaar van Safeguard Security, sê een van die maatskappy se bestuurders wat 'n vergadering met 'n kliënt by dieselfde restaurant bygewoon het, gryp dan in om die man in bedwang te bring.
"Dit was gek; mense moet baie deeglik bewus wees van hul omgewing," het Maclagan gesê.
Volgens hom het die polisie die man kort daarna in hegtenis geneem.
Dit is onduidelik wat die motief vir die voorval was en die vroue ken glo nie die betrokke man nie.
Op sosialemediaplatforms het mense die vinnige optrede van die veiligheidspan en omstanders geloof.
"Nie alle helde dra mantels nie," het een gebruiker geskryf.
Volgens Maclagan is die vroue en die kind fisiek ongedeerd.
Liewe genade!!! Arme kind. Hoop nie sy het seergekry in die skermitseling nie! Welgedaan aan die vroue wat so oplettend was en dat jul die kind so beskerm het veral die man wat die wetter so vasgevat het!
Kyk mooi, almal kyk dieselfde tyd om (rondom 1:12) in die ringting waar hy vandaan gekom het. Daar moes TOE al iets aan die gang gewees het. Die polisie was ook baie vinnig op die toneel, paar sekondes. Dalk het die ou prober vlug vir polisie en gedink hy kan die kind as "human shield" gebruik.
Goeie werk.!!!!! Weereens het die publiek die werk gedoen. Hoop die kind en ma is oraat.
Julle opskrif sê "Video", maar ek sien nêrens die video nie? Kyk ek iets mis?
Wow! Lyk my die wat kinders aanskaf vir kinder handel raak nou rerig desperaat. Is die kaanse nie meer daar nie, of kyk ouers nou net te goed na hulle kinders. Die ou het ook nie 'n kans gehad nie. Daai Safeguard Security se bestuurder was al op die beweeg, toe die gryper oor die reling kom. In Engels se mens "he took him down!" Nou sal die aanvaller seker wees geestelik versteerd wees?